RO
21.10.2022
Jurnalul Oficial al Uniunii Europene
L 273/1
II (Acte fără caracter legislativ)
ACORDURI INTERNAŢIONALE DECIZIA (UE) 2022/1987 A CONSILIULUI din 13 octombrie 2022 privind semnarea, în numele Uniunii, a Acordului-cadru de parteneriat și cooperare dintre Uniunea Europeană și statele membre ale acesteia, pe de o parte, și Guvernul Malaysiei, pe de altă parte
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 209, coroborat cu articolul 218 alineatul (5), având în vedere propunerea Comisiei Europene, întrucât: (1)
La 25 noiembrie 2004, Consiliul a autorizat Comisia să înceapă negocierile cu Malaysia cu privire la un acord-cadru de parteneriat și cooperare între Uniunea Europeană și statele membre ale acesteia, pe de o parte, și Guvernul Malaysiei, pe de altă parte (denumit în continuare „acordul”).
(2)
Negocierile privind acordul au fost încheiate cu succes prin parafarea acordului la 6 aprilie 2016, în Putrajaya, Malaysia.
(3)
Negociatorii au confirmat înțelegerea comună potrivit căreia, în conformitate cu Constituția federală a Malaysiei, prin semnarea acordului, Guvernul Malaysiei intenționează ca Malaysia în ansamblu să își asume obligații în temeiul acordului.
(4)
Obiectivul acordului este de a stabili un parteneriat consolidat între Uniune și Malaysia, precum și de a aprofunda și consolida cooperarea în domenii de interes reciproc, printre care se numără drepturile omului, neproliferarea armelor de distrugere în masă, combaterea terorismului, lupta împotriva corupției și a criminalității organizate, comerțul, migrația, mediul, energia, schimbările climatice, transporturile, știința și tehnologia, ocuparea forței de muncă și afacerile sociale, educația și agricultura.
(5)
Prin urmare, acordul ar trebui semnat în numele Uniunii, sub rezerva încheierii sale la o dată ulterioară,
ADOPTĂ PREZENTA DECIZIE:
Articolul 1 Se autorizează semnarea, în numele Uniunii, a Acordului-cadru de parteneriat și cooperare dintre Uniunea Europeană și statele sale membre, pe de o parte, și Guvernul Malaysiei, pe de altă parte (denumit în continuare „acordul”), sub rezerva încheierii acordului (1).
(1) Textul acordului se publică împreună cu decizia privind încheierea acestuia.